കാട്ടുപന്നികളെ പിടികൂടാന് കൂടുതല് സംവിധാനം വേണം വടക്കഞ്ചേരി: കൃഷിയിടത്തിലെ സ്ഥിരം ശല്യക്കാരായ കാട്ടുപന്നികളെ പിടികൂടാന് കൂടുതല് വിപുലമായ സംവിധാനങ്ങള് ഒരുക്കണമെന്നു കര്ഷകര്. ഓരോ പ്രദേശങ്ങള് കേന്ദ്രീകരിച്ച് ഇവയെ പിടികൂടി എണ്ണം കുറയ്ക്കണം. വല്ലപ്പോഴും ഒന്നോ രണ്ടോ പന്നിയെ വെടിവച്ച് കൊന്നതുകൊണ്ടുമാത്രം ഇവയെ നിയന്ത്രിക്കാനാകില്ല.വലിയ കൂട്ടങ്ങളായാണ് ഇവ രാത്രി കാലങ്ങളില് കൃഷിയിടത്തിലെത്തുന്നത്. ട്രാക്ടര് ഉഴുതുമറിക്കും വിധം വിളകളെല്ലാം കുത്തി നശിപ്പിക്കും. നെല്പാടങ്ങളിലും മയിലിനൊപ്പം ഏറെ ശല്യക്കാരായി മാറുന്നത് പന്നികളാണ്.പാടത്തെ കണ്ടങ്ങളുടെ വരന്പുകളെല്ലാം കുത്തി നശിപ്പിക്കുന്നതുമൂലം വെള്ളം ഒഴുകി പോയി നെല്ലിനു വെള്ളം കിട്ടാത്ത സ്ഥിതിയുണ്ടാക്കും.തോക്കിന് ലൈന്സന്സുള്ളവരുടെ പാനല് വിപുലീകരിക്കണം. സ്ഥിരമായി പന്നി കൂട്ടങ്ങള് ഇറങ്ങുന്ന സ്ഥലത്ത് ഇത്തരം ആളുകളുടെ സേവനം ലഭ്യമാക്കണം. വെടിവച്ച് കൊല്ലുന്ന പന്നിയുടെ മാംസം ആര്ക്കും പ്രയോജനപ്പെടാത്ത വിധം മണ്ണെണ്ണ ഒഴിച്ച് നശിക്കുന്നത് ഒഴിവാക്കി ഏറ്റവും ശുദ്ധമായ ഈ മാംസം മനുഷ്യര്ക്കു ഭക്ഷ്യയോഗ്യമാക്കാനും നിയമം കൊണ്ടുവരണം. കൃഷിയിടത്തിലെത്തുന്ന കാട്ടുപന്നിയെ വെടിവച്ച് കൊല്ലാമെന്ന നിയമം നടപ്പാക്കി തുടങ്ങിയ സാഹചര്യത്തില് ഇവയുടെ മാംസം പ്രയോജനപ്പെടുത്താനും നടപടി വേണം. മാരകമായ വിഷാംശങ്ങള് കലര്ത്തി മറ്റിടങ്ങളില് നിന്നും കൊണ്ടുവരുന്ന മത്സ്യ മാംസങ്ങള് വലിയ വിലയ്ക്ക് വാങ്ങി കഴിച്ച് മാറാരോഗങ്ങള് വരുത്തി വയ്ക്കുന്ന സ്ഥിതിയാണുള്ളത്.